“เชาว์ เอ็นเนอร์ยี่” จ่อขาย IPO 490 ล้านหุ้น ให้ผถห.CHOW-ปปช.ทั่วไป
CHOW เผย "เชาว์ เอ็นเนอร์ยี่" เล็งขายหุ้น IPO 490 ล้านหุ้น จัดสรรให้ปปช.ทั่วไป 367.5 ล้านหุ้น-ขายผู้ถือหุ้น CHOW จำนวน 122.5 ล้านหุ้น 
16 มี.ค. 2560

บริษัท เชาว์ สตีล อินดัสทรี้ จำกัด (มหาชน) หรือ CHOW ระบุว่า ที่ประชุมคณะกรรมการบริษัทเมื่อวานนี้ (15 มี.ค.) มีมติเกี่ยวกับการเปลี่ยนแปลงการเพิ่มทุนและการจัดสรรหุ้นเพิ่มทุนของบริษัท เชาว์ เอ็นเนอร์ยี่ จำกัด (มหาชน) หรือ CE ซึ่งเป็นบริษัทย่อย โดย CE จะเสนอขายหุ้นให้กับประชาชนทั่วไปครั้งแรก (IPO) จำนวน 490 ล้านหุ้น ซึ่งจะแบ่งจัดสรรให้กับประชาชนทั่วไป 367.5 ล้านหุ้น และจัดสรรให้กับผู้ถือหุ้นของ CHO ตามสัดส่วนการถือหุ้น จำนวน 122.5 ล้านหุ้น
ทั้งนี้ คณะกรรมการของ CHOW มีมติอนุมัติให้ CE เพิ่มทุนจดทะเบียนอีก 245 ล้านบาท แบ่งเป็น 490 ล้านหุ้น พาร์หุ้นละ 0.50 บาท จากทุนจดทะเบียนเดิม 570 ล้านบาท เป็น 815 ล้านบาท แบ่งเป็น 1.63 พันล้านหุ้น จากเดิมที่ประชุมสามัญผู้ถือหุ้นประจำปี 2559 ของบริษัท อนุมัติให้เพิ่มทุนจำนวน 190 ล้านบาท แบ่งเป็น 380 ล้านหุ้น  เป็นทุนจดทะเบียนใหม่ 760 ล้านบาท แบ่งเป็น 1.52 พันล้านหุ้น
นอกจากนี้มีมติอนุมัติให้ CE จัดสรรหุ้นเพิ่มทุนจำนวน 490 ล้านหุ้น เสนอขายให้กับประชาชนทั่วไปครั้งแรก 367.5 ล้านหุ้น จากมติที่ประชุมผู้ถือหุ้นเดิม อนุมัติให้จัดสรร 285 ล้านหุ้น ขณะที่จะจัดสรรหุ้นเพิ่มทุนจำนวน 122.5 ล้านหุ้น เสนอขายให้แก่ผู้ถือหุ้น CHOW ตามสัดส่วนการถือหุ้น (Pre-emptive Right) จากมติที่ประชุมผู้ถือหุ้นเดิม อนุมัติให้จัดสรรไม่เกิน 95 ล้านหุ้น
ทั้งนี้ ราคาเสนอขายหุ้นให้กับผู้ถือหุ้นเดิมของ CHOW จะเป็นราคาเดียวกับการเสนอขายหุ้นให้กับประชาชนทั่วไปครั้งแรกของ CE เพื่อเปิดโอกาสให้ผู้ถือหุ้นของบริษัทได้เข้าลงทุนใน CE และช่วยลดผลกระทบที่จะเกิดกับผู้ถือหุ้นของบริษัทจากการที่สัดส่วนการถือหุ้นของบริษัทใน CE ลดลงจาก 87.36% เหลือ 61.10%